Шыихъ чъыгым иуIагъэхэр - Jıneps Gazetesi\nAna Sayfa Anadilimde Jıneps Adığece / Адыгэбзэ Шыихъ чъыгым иуIагъэхэр\nКъуаджэу ШэхэкIэй щыпсэурэ Хъущт Мэдинэ чъыгхэм якъэбар сыхьат пчъагъэрэ къыIотэн ылъэкIыщт. Исэнэхьат мэзыр къэухъумэгъэным епхыгъ, апшъэрэ гъэсэныгъэ иI. Илъэс заулэкIэ узэкIэIэбэжьмэ краеведением ишъыпкъэу пыхьагъ. ЧIыгу Iэгъо-благъохэр къыплъыхьагъэх, зэрегъашIэх, шIэныгъэлэжьхэм, музейхэм яIофышIэхэм заIуегъакIэ.\n— Тюльпан чъыгым бэ къырыкIуагъэр ыкIи къылъэгъугъэр, — еIо Мэдинэ. — Кавказ заор къызэпичыгъ, революциер къызэрэдахыгъэм щыгъуаз. Хэгъэгу зэошхом илъэхъан чъыгым ышъхьагъкIэ ошъогум тилетчикхэмрэ нэмыцхэмрэ бэрэ щызэзэуагъэх. Хъугъэ-шIагъэ пэпчъ чъыгым ыкIышъо тыркъохэр къытырищагъэх.\nШапсыгъэхэм я Адыгэ Хасэ, ШэхэкIэй ичIыпIэ общественнэ зыгъэIорышIэжьыпIэ ипащэу ЛIыф Хъалидэ, Краснодар краим ичIыопс шъолъыр хэхыгъэхэр къэзыухъумэрэ ГъэIорышIапIэм иятIонэрэ отдел испециалист шъхьаIэу Алексей Дворницкэм, Шъачэ и Лъэпкъ парк и Шэхэпэ мэзхъызмэтшIапIэ икъэралыгъо инспекторэу Шъхьэлэхъо Мэджыдэ Мэдинэ къыдырагъэштагъ. Чъыгым гъучIыхэр хэлъхэмэ ауплъэкIу зэхъум Iофтхьабзэхэу зэрахьагъэхэр ыкIи сурэтхэр зэрэтырахыгъэхэр официальнэу зэхагъэуцогъэ актым ратхагъэх.\nМэдинэ къызэриIорэмкIэ, комиссием хэтхэм пкъыгъуиплI инхэу чъыгым зэрэхэлъыр къыхагъэщыгъ. «Ахэр щэхэнкIи хъун, топыщэу зэбгырыутыгъэм щыщ къутафэхэнкIи е къэмыуагъэхэу хэлъхэнкIи мэхъу, — еIо ащ. — ГъучI такъырхэр чъыгым ыпкъ хэкIыхьагъэх, щыщ шъыпкъэ хъугъэх, чъыг кIышъоми бэшIагъэ зызызэфищэжьыгъэр. Ау тэкъуафэхэр зыхэлъхэм якууагъэрэ ежь чъыгыпкъым илъэс къэс миллиметри 3 зэрэхахъорэмрэ къыдэплъытэхэмэ, гъучIхэр зыхэлъхэр илъэси 160 — 170-рэ фэдиз хъугъэ».